เงินนอกซบเอเชียกสิกรชูหุ้นอินเดีย
บลจ.กสิกรไทย มองเงินนอกยังไหลเข้าตลาดเกิดใหม่ได้อีก ชูกองทุนหุ้นอินเดียปีนี้แจก 27% อันดับหนึ่งกองทุนหุ้นเอเชีย
13 ก.พ. 2555

บลจ.กสิกรไทย มองเงินนอกยังไหลเข้าตลาดเกิดใหม่ได้อีก ชูกองทุนหุ้นอินเดียปีนี้แจก 27% อันดับหนึ่งกองทุนหุ้นเอเชีย
นายนาวิน อินทรสมบัติ ผู้ช่วยกรรมการผู้จัดการ บริษัทหลักทรัพย์จัดการกองทุน (บลจ.) กสิกรไทย เปิดเผยว่า แนวโน้มตลาดหุ้นเอเชียมีแนวโน้มที่ดีขึ้นจากเม็ดเงินต่างประเทศ และคาดว่าจะมีทิศทางเป็นบวกในปีนี้ โดยได้รับปัจจัยบวกจากสถานะทางการเงินของเอเชียที่แข็งแกร่ง อัตราเงินเฟ้อที่ลดลง รวมถึงธนาคารกลางสหรัฐคงอัตราดอกเบี้ยในระดับต่ำถึงปลายปี 2557 หนุนให้เงินต่างชาติไหลเข้ามาตลาดเกิดใหม่
สำหรับตลาดหุ้นอินเดีย หลังรัฐบาลดำเนินนโยบายผ่อนคลายทางการเงินเพื่อกระตุ้นเศรษฐกิจ ประกอบกับการแก้ปัญหาเงินเฟ้ออย่างจริงจังจนกระทั่งปรับตัวลงต่ำสุดในรอบ 2 ปีที่ผ่านมา สร้างความเชื่อมั่นแก่นักลงทุนต่างชาติและส่งผลให้ตลาดหุ้นอินเดียปรับตัวดีขึ้น ส่งผลให้กองทุนเปิดเค อินเดีย หุ้นทุน (KINDIA) ตั้งแต่ต้นปีถึงวันที่ 7 ก.พ. 2555 มีผลการดำเนินงานสูงถึง 27.34% ได้รับการจัดอันดับให้เป็นกองทุนรวมหุ้นเอเชียในประเทศไทยที่ให้ผลตอบแทนสูงที่สุดนับตั้งแต่ต้นปีจากมอร์นิ่งสตาร์ ขณะที่ดัชนี BSE100 ซึ่งเป็นเกณฑ์มาตรฐานของกองทุนปรับตัวขึ้นเพียง 17.02% ในสกุลรูปี 
“กองทุนหลักได้ประโยชน์จากค่าเงินรูปีที่แข็งค่าขึ้นในปีนี้กว่า 8% เมื่อเทียบเหรียญสหรัฐ และยังได้ประโยชน์จากการกระจายการลงทุนในหุ้นขนาดกลางและขนาดเล็กที่มีผลตอบแทนดีขึ้นมากเนื่องจากต้นทุนทางการเงินที่ลดลง” นายนาวิน กล่าว 
ณ วันที่ 8 ก.พ. 2555 กองทุน KINDIA มีมูลค่าทรัพย์สินสุทธิ 581.57 ล้านบาท มีนโยบายจ่ายปันผลไม่เกิน 4 ครั้งต่อปี โดยตั้งแต่จัดตั้งกองทุนเมื่อวันที่ 2 มิ.ย. 2554 จ่ายเงินปันผลไป 1 ครั้ง ในอัตรา 0.20 บาทต่อหน่วย
ด้านนายธีรนาถ รุจิเมธาภาส กรรมการผู้จัดการ บลจ.ทิสโก้ เปิดเผยว่า บริษัทเปิดขายกองทุนเปิดทิสโก้ ตราสารหนี้เพิ่มค่า 6M3 มูลค่าโครงการ 1,000 ล้านบาท อายุประมาณ 6 เดือน ลงทุนในตราสารหนี้คุณภาพดีทั้งในและหรือต่างประเทศเพิ่มทางเลือกลงทุนระยะสั้นและโอกาสในการรับผลตอบแทนที่ดีกว่าเงินฝาก เปิดขายครั้งแรกตั้งแต่วันนี้15 ก.พ. 2555 ที่ บลจ.ทิสโก้ และธนาคารทิสโก้ทุกสาขา ลงทุนขั้นต่ำ 2 หมื่นบาท